ET Euroopa Liidu Teataja C 233/20

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 233/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„ΣΤΑΦΙΔΑ ΗΛΕΙΑΣ” (STAFIDA ILIAS)

EÜ nr: EL-PGI-0005-0707-27.06.2008

KGT ( X ) KPN ( )

1. Nimetus:

„Σταφίδα Ηλείας” (Stafida Ilias)

2. Liikmesriik või kolmas riik:

Kreeka

3. Põllumajandustoote või toidu kirjeldus:

3.1. Toote liik:

Klass 1.6. Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Toode „Stafida Ilias” on hariliku viinapuu liigi Vitis Vinifera tumedatest viinamarjadest päikese käes või varjus looduslikult kuivatatud korindid. Muudest kuivatatud viinamarjadest eristavad toodet „Stafida Ilias” järgmised omadused:

— viinamarjad on ümmargusemad, ühtlasema kujuga ning sügavmusta värvi;

— mari on suurema suhkru- ja viinhappesisaldusega. Täpsemalt: väikseim suhkrusisaldus on 70 % ja väikseim viinhappesisaldus 1,69 %. Olenevalt ilmastikutingimustest võib suhkru- ja viinhappesisalduse protsendimäär olla ka kõrgem;

— toote niiskusesisaldus varieerub 13–18 % ja 100 g tootes on 70–80 g sahhariide.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Toote „Stafida Ilias” toorainet kasvatatakse, koristatakse ja kuivatatakse määratletud geograafilises piirkonnas Ileía maakonnas.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

Määratletud geograafiline piirkond on Peloponnese poolsaare piirkonna Ileía maakond, mis praegu moodustab osa Lääne-Kreekast; piirkonna suurus on 2 618 km2. Idas piirneb see ala Arkaadia, lõunas Messeenia ja põhjas Ahhaia maakonnaga; läänes ja edelas on piiriks Joonia meri.

5. Seos geograafilise piirkonnaga:

5.1. Geograafilise piirkonna eripära:

Ileía maakonna tootjad saavad tänu viljakale aluspinnasele ja erilistele ilmastikutingimustele toota ainulaadse kvaliteediga korinte.

Ileía maakonna eri osades tehtud pinnaseanalüüsidest ilmneb, et nii pinnas kui ka aluspinnas on huumusrikas, mis on oluline „Stafida Ilias” tooraine arenguks ja lõpptoote tootmiseks. Kuna viinamarjad saavad pinnasest kaaliumi isegi suuremates kogustes kui lämmastikku, on korintide tootmise jaoks määrava tähtsusega pinnas, mis selles maakonnas on rikas ka kaaliumi poolest. Tänu sellele on tootel „Stafida Ilias” magus maitse (on teada, et kui pinnases on vähe kaaliumi, siis see mõjutab ka viinamarjade kvaliteeti ning need jäävad roheliseks ega ole eriti magusad).

Lisaks sellele soodustavad Ileía maakonna ilmastikutingimused marjade küpsemist, nii saab neid koristada varem (augustis) kui muudes piirkondades, kus rosinaid toodetakse. Marjad küpsevad kiiremini eelkõige tänu madalatele suvistele temperatuuridele (keskmine 24 °C) ja suvekuude suhteliselt vähesele niiskusele (keskmine 73 %). Suvine suhteliselt vähene niiskus takistab toote tooraine jaoks sellise eriti kahjuliku taimehaiguse nagu jahukaste arengut.

Toote kvaliteedi jaoks on olulise tähtsusega viinamarjade kasvatamiseks ja nende koristusjärgseks töötlemiseks kasutatavad erimeetodid, mis põhinevad aastate vältel kogutud kogemustel ja oskusteabel. Viinamarjade kuivatamine nii otsese päikesevalguse käes kui ka varjus on looduslik kuivatusmeetod, kuna selle protsessi käivitamiseks või kiirendamiseks ei kasutata tehnilisi ega mehhaanilisi vahendeid. Mõlemal juhul laaditakse marjad maha väga hoolikalt, et nende kest katki ei läheks. Enne kuivatamist toodet „Stafida Ilias” leelislahusesse ei kasteta.

Ileía maakonnas kasutatakse toote „Stafida Ilias” kuivatamiseks üksnes kahte meetodit:

1) marjad pannakse otsese päikesevalguse kätte spetsiaalsetele alustele (alonia), mis meenutavad kaldkatuseid (kõik küljed on tipust alates kaldus; külgede vahel on tühimik);

2) kuivatatakse varjus spetsiaalsetel raamidel. See meetod on aeglasem kui päikese käes kuivatamine, kuid korindid omandavad parema värvuse. Viinamarjad pannakse raamidele, mis on tehtud kolme-nelja või enama ristipidi latiga kinni naelutatud kahest pikilatist. Raamidele pannakse pikikülgedega paralleelselt pilliroog või hästi õhukesed puidust liistud, mille peal kuivatakse viinamarju. Marjad kuivavad õhu käes looduslikult.

5.2. Toote eripära:

Lisaks füüsilistele omadustele (marja ühtlane suurus, ümmargune kuju ja sügavmust värvus) eristavad toodet „Stafida Ilias” muudest kuivatatud viinamarjadest suurem suhkrusisaldus (vähemalt 70 %) ja viinhappesisaldus (vähemalt 1,69 %).

5.3. Põhjuslik seos geograafilise piirkonna ja toote erilise kvaliteedi, maine või muude omaduste vahel:

Toode „Stafida Ilias” on Ileía maakonna loodusliku keskkonna ja selle piirkonna eriomadusi peegeldava kvaliteedi tulemus.

Sügavmust värvus ning suur viinhappe- ja suhkrusisaldus on tingitud pinnase omadustest (kaaliumirikas pinnas, millest tuleneb korintide suurem suhkrusisaldus), kliimast (varajane küpsemine), kasvatusmeetoditest (puuduvad rõngakujulised sisselõiked) ning tootjate kogemustest viinamarjade spetsiaalsetel raamidel otsese päikesevalguse käes või varjus kuivatamisel; viimatinimetatud meetod tähendab pikemat kuivatamisaega, kuid korindid omandavad hästi sügavmusta värvuse.

Pinnase ja aluspinnase omaduste (huumus- ja kaaliumirikkus) tõttu on toode „Stafida Ilias” selliste tunnustega, mis eristab seda muudes piirkondades toodetud kuivatatud viinamarjadest – nimelt suur suhkru- ja viinhappesisaldus.

Ileía maakonna head ilmastikutingimused (nt suvekuude keskmine suhteline niiskus 73 %) on samuti head viinamarjakasvatuse jaoks, kuna takistavad toote jaoks selliste kahjulike taimehaiguste nagu jahukaste ja viinapuu seenvähi arengut ning vähendavad kahjurite (nt viinamarjakahjur Planococcus ficus) tekitatavaid kahjusid. Lisaks sellele soodustab kuiv kliima koristatud marjade kuivatamist.

Toode „Stafida Ilias” ei ole mitte üksnes eriliste omadustega – sellel on ka eriline maine.

Ileía maakond on olnud toote „Stafida Ilias” tootmisega tihedalt seotud alates 14. sajandi algusest ning sellest ajast alates on sellele tootele kirjanduses sageli viidatud. Euroopa turul on selle kõrge kvaliteet tuntud alates 19. sajandist. 19. sajandi esimese poole ekspordi tõttu spetsialiseerus piirkond sel määral, et „Stafida Ilias” muutus monokultuuriks, kuna kogu maakogukond loobus isemajandamisest ja keskendus toote turustamisele.

Nõudlus „Stafida Ilias” järele suurenes järsult 1878. aastal, kui viinapuutäi (Dactulosphaira vitifoliae) Prantsusmaa viinamarjaistandused hävitas. Tol ajal ostsid eurooplased, eriti prantslased palju seda toodet, mille tuntus veelgi laienes.

Kui tootmine hüppeliselt suurenes, muutus Ileía maakond kaubandussõlmeks ning maakonna pealinna Pýrgose ja Katakolo sadama vahele ehitati raudteeliin. Raudtee ehitati selleks, et korindisaak jõuaks veelgi kiiremini ja kergemini viinamarjamägedelt sadamasse, kus see laaditi väljaveoks laevadele. Raudtee võeti kasutusele 3. veebruaril 1883 ning oli Kreeka kõige esimene raudteeliin.

Toote „Stafida Ilias” mainest annavad tunnistust ka kaubandusdokumendid, milles viidatakse alates 1912. aastast Euroopasse ja Ameerikasse eksporditud kogustele.

Tootel on hea maine tänaseni ning suur osa toodangust eksporditakse Euroopa riikidesse, sh Ühendkuningriiki, Saksamaale ja Hollandisse, ning ka väljapoole ELi, nt Põhja-Ameerikasse.

Viide spetsifikaadi avaldamisele:

http://www.minagric.gr/greek/data/ΠΡΟΔΙΑΓΡΑΦΕΣ%20ΠΡΟΪΟΝΤΟΣ-%2017%2012%202009.zip

(1) ELT L 93, 31.3.2006, lk 12.